जालंधर//(01-11-2018)-बूटा पिंड में 7 दिन पहले ब्याही युवती ने गार्डर से फंदा लगा लिया। खुदकुशी के कारणों का अभी पता नहीं लग सका है लेकिन सच्चाई का जानने के लिए थाना-6 की पुलिस ने नवविवाहिता के पति समेत ससुराल वालों को हिरासत में ले लिया है व पूछताछ की जा रही है। मृतका की पहचान संगीता (22) पत्नी मुनीश कुमार निवासी बूटा पिंड के रूप में हुई है।मूल रूप से हरिद्वार निवासी संगीता की 25 अक्तूबर को लैदर काम्प्लैक्स स्थित एक स्पोर्ट्स फैक्टरी में लेबर का काम करने वाले मुनीश के साथ हुई थी। विवाह करने के लिए संगीता के परिजन सराय खास रहते रिश्तेदारों के घर आए थे और विवाह की सारी रस्में वहीं हुई थी। संगीता के चाचा ससुर विष्णु की मानें तो 7 दिनों के अंदर कोई भी विवाद या झगड़े वाली बात सामने नहीं आई।